**PREDKLADACIA SPRÁVA**

Návrh zákona o zájazdoch, spojených službách cestovného ruchu, niektorých podmienkach podnikania v cestovnom ruchu a o zmene a doplnení niektorých zákonov (ďalej len „návrh zákona“) predkladá na rokovanie vlády SR Ministerstvo hospodárstva SR na základe uznesenia vlády SR č. 571 z 14. decembra 2016 k Plánu legislatívnych úloh vlády SR na rok 2017 a bodu B.10 uznesenia vlády SR č. 73/2016 k Návrhu na určenie gestorských ústredných orgánov štátnej správy a niektorých orgánov verejnej moci, zodpovedných za prebratie a aplikáciu smerníc v znení bodu A.2 uznesenia vlády SR č. 220/2016.

Predloženým návrhom zákona sa v plnej miere transponuje Smernica Európskeho Parlamentu a Rady (EÚ) 2015/2302 z 25. novembra 2015 o balíkoch cestovných služieb a spojených cestovných službách, ktorou sa mení nariadenie Európskeho parlamentu a Rady (ES) č. 2006/2004 a smernica Európskeho parlamentu a Rady 2011/83/EÚ a ktorou sa zrušuje smernica Rady 90/314/EHS (ďalej len „smernica“), ktorá je nástrojom maximálnej harmonizácie a od obsahu a cieľov jej ustanovení sa nie je možné odchýliť.

Uvedená smernica nahradila súčasnú Smernicu Rady z 13. júna 1990, o balíku cestovných, dovolenkových a výletných služieb (90/314/EEC), ktorá bola transponovaná do zákona č. 281/2001 Z. z. o zájazdoch, podmienkach podnikania cestovných kancelárií a cestovných agentúr a o zmene a doplnení Občianskeho zákonníka v znení neskorších predpisov v znení neskorších predpisov, ktorý bude zrušený a nahradený návrhom zákona.

Všeobecným účelom smernice a návrhu zákona je zabezpečiť vysokú úroveň ochrany cestujúcich a zároveň prispieť k posilneniu transparentnosti a právnej istoty aj na strane obchodníkov. Ústrednou témou je zabezpečenie ochrany pre prípad úpadku cestovnej kancelárie. Vývoj v oblasti predaja služieb cestovného ruchu sa posúva a na trhu vznikli nové spôsoby predaja služieb cestovného ruchu - ktoré buď patria do právnej „šedej zóny“ alebo sa na ne súčasná práva úprava vôbec nevzťahuje. Smernica preto vymedzila spojené služby cestovného ruchu, ktoré odrážajú tzv. dynamické balíky, a rozšírila tak ochranu cestujúcich pred úpadkom cestovnej kancelárie aj pri tomto spôsobe predaja. V dôsledku zavedenia nových modelov predaja služieb cestovného ruchu sa okruh subjektov spadajúcich pod rozsah pôsobnosti návrhu zákona v značnej miere rozširuje.

Transpozíciou sa zosúlaďujú informačné povinnosti obchodníkov predávajúcich zájazdy voči cestujúcim, obsahy zmlúv a tiež práva cestujúcich v prípadoch, keď služby cestovného ruchu nie sú dodané riadne a včas. Návrh zákona zavádza zoznam cestovných kancelárií, ktorý má prispieť k lepšiemu prehľadu na trhu v dotknutom sektore, a to v záujme cestujúcich ale aj orgánov štátnej správy v danej oblasti.

Predkladaný návrh zákona bude mať pozitívny, ale zároveň aj negatívny vplyv na podnikateľské prostredie, a to z dôvodu, že sa posilňuje samoregulácia a zavádzajú sa nové povinnosti prevažne administratívneho charakteru, najmä v súvislosti so zabezpečením ochrany pre prípad úpadku cestovnej kancelárie. Návrh zákona bude mať pozitívne sociálne vplyvy z dôvodu posilnenia ochrany spotrebiteľa, avšak aj negatívny vplyv z  dôvodu možného presunu nákladov, ktoré v súvislosti s predkladaným zákonom vzniknú obchodníkom do konečnej ceny zájazdu alebo služby pre spotrebiteľa. Predkladaný návrh zákona bude mať tiež pozitívny vplyv na rozpočet verejnej správy, ktorý však nie je kvantifikovateľný.

Dátum nadobudnutia účinnosti sa s prihliadnutím na dĺžku legislatívneho procesu ustanovuje tak, aby adresáti zákona mali dostatok času na oboznámenie sa s novou právnou úpravou. Navrhovaná účinnosť zákona je 1. január 2019.

Návrh zákona je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právom Európskej únie.

Návrh zákona nie je predmetom vnútrokomunitárneho pripomienkového konania.

Materiál bol predmetom medzirezortného pripomienkového konania, ktorého výsledky sú uvedené vo vyhodnotení pripomienkového konania.

Návrh zákona sa na rokovanie Legislatívnej rady vlády Slovenskej republiky predkladá bez rozporov.